"Setswana Puo ya gae (HL)/P2 16 DBE/Ngwanaitseele 2018 NSC – Memorantamo KAROLO YA C: TERAMA POTSO 16: POTSO YA TLHAMO MATSAPA DI A TSAYA KAE? – SS Mokua ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tlhamo ya motlhatlhojwa.  Ditiragalo tse di diragalang mabapi le go tlhokafala ga ga Kgabele ke matlhabisaditlhong a a nyenyefatsang seriti sa motho e le ruri.  Kgabele morwadia Mmatšhatšhi o a tlhokafala, mme Monyana, e bong mogoloe, o lemosa mmaagwe gore monnawe o tshwanetse go fitlhelwa mo ga bona, mme a ntse a nyetswe, a na le motlaagana wa gagwe, matlhabisaditlhong tota.  Lerato la madi la ga Mmatšhatšhi le Monyana le ba latlhisa botho, mme le ba dira gore ba loge maano a gore ba ungwelwe mo losong la ga Kgabele, go na le go gomotsa mogwe wa bona, matlhabisaditlhong e le ruri.  Monyana o lemosa mmaagwe gore Kgabele o ne a na le inšorense, mme fa ba sa dire gore Kgabele a fitlhelwe mo gae, Nkele e bong matsalaagwe Kgabele, a ka tloga a sala ka madi otlhe, go tlhoka ditlhong e le ruri.  Monyana le Mmatšhatšhi ba dumelana go ya go buisana le Nkele ka ga dithulaganyo tsa phitlho ya ga Kgabele, mme Monyana o rotloetsa mmaagwe gore a se ke a ineela bonolo, ga ba tlhabiwe ke ditlhong le fa nnete e ba rotoletse matlho.  O mo lemosa gore a se letle Nkele go tshaba ka tlhogo ya gagwe jaaka e sa le a rile ba eme go le gonnye, o tlaa ba itsise ka ga tsa lenyalo la ga Kgabele.  Mo kutlobotlhokong e Rraesebo le Nkele ba leng mo go yona, Monyana o ba lemosa fa ba sa direla Kgabele moletlo wa lenyalo. O ba lemosa gape gore monnawe a ka se tswele mo matikiring ntswa kwa ga bona go na le ntlo e kgolo.  Mmatšhatšhi o itebaditse gore Rraesebo o ntshitse madi otlhe a bogadi, mme Motšhankane o lemosa Mmatšhatšhi le Monyana fa go se sepe se ba ka se dirang ka Kgabele a tswetswe ke bogadi e bile bo feletse.  Mmatšhatšhi le Monyana ba dumelana go se ineele, mme ba ikaelela go senya madi a inšorense gore Nkele le Rraesebo ba se ke ba bona sepe.  Mmatšhatšhi o lelela gore Rraesebo o tlaa fetoga mohumi ka madi a inšorense e bile o tlaa aga ntlo ka madi a ngwana wa gagwe.  Ba itira e kete ba fetotse mogopolo, mme ba amogela gore Kgabele a fitlhelwe kwa ga gagwe gore fela ba kgone go nna le seabe mo dithulaganyong tsa phitlho.  Monyana o dumela go tsamaya le Rraesebo go ya go tlhopha lekase.  O tlhopha lekase la madi a a kwa godimo, R4 700, mme ga a tshwenyegele sepe gore Kgabele o na le bana le bona ba tshwanetse go sala ba ja. O lebile fela gore Nkele a se sale ka sepe, ruri batho ba, ba tlhabisa ditlhong. [25] Kwalololo e ileditswe Phetla"